Gospod Boštjan Lindav

v. d. generalnega direktorja Policije

Številka: 007-350/2022/1 (141-02)

Datum: 30. 9. 2022

Na podlagi 23. člena Zakona o državni upravi (Uradni list RS, št. 113/05 – UPB, 89/07 – odl. US, 126/07 – ZUP-E, 48/09, 8/10 – ZUP-G, 21/12, 47/13, 12/14, 90/14, 51/16, 36/21, 82/21 in [189/21](http://www.uradni-list.si/1/objava.jsp?sop=2021-01-3724)) in četrtega odstavka 4. člena Zakona o organiziranosti in delu v policiji (Uradni list RS, št. 15/13, 11/14, 86/15, 77/16, 77/17, 36/19, 66/19 – ZDZ, 200/20, 172/21 in 105/22 – ZZNŠPP; ZODPol) izdajam

**USMERITVE IN OBVEZNA NAVODILA**

**za pripravo načrta dela policije v letu 2023**

Usmeritve in obvezna navodila za pripravo načrta dela policije v letu 2023 temeljijo na ugotovitvah o delovanju policije na podlagi njenega poročanja Ministrstvu za notranje zadeve Republike Slovenije (MNZ RS), ugotovitvah nadzorov in pritožbenih postopkov zoper delo policistov, razgovorih z vodstvi policijskih uprav ter nekaterih organizacijskih enot Generalne policijske uprave (GPU), razgovoru s predstavniki Varuha človekovih pravic RS, Informacijskega pooblaščenca, spremljanju sodne prakse in letnih poročil drugih državnih organov, izsledkov ciljnih raziskovalnih projektov in programov (CRP) ter udejanjanju prednostnih nalog, ki izhajajo iz Temeljnih usmeritev za pripravo srednjeročnega načrta razvoja in dela policije v obdobju 2023–2027[[1]](#footnote-1) ter iz drugih strateških dokumentov Državnega zbora RS, Vlade RS in MNZ.

## **I.**

## **URESNIČEVANJE STRATEŠKIH CILJEV**

1. **Preprečevanje, odkrivanje in preiskovanje kaznivih dejanj**
	1. Policija mora v primerih nasilja v družini stremeti k pogostejši uporabi policijskega pooblastila odvzema prostosti in privedbe osumljenca k preiskovalnemu sodniku na podlagi prvega in drugega odstavka 157. člena Zakona o kazenskem postopku (ZKP).[[2]](#footnote-2)
	2. Vzpodbujati mora žrtve kaznivih dejanj, zlasti žrtve nasilja v družini, spolnih deliktov, zalezovanja in vseh oblik trgovine z ljudmi,[[3]](#footnote-3) da naznanijo kazniva dejanja, pri tem pa naj v največji možni meri prepreči njihovo ponovno viktimizacijo. Ozaveščanje o nujnosti prijave kaznivih dejanj mora biti naslovljeno tudi na morebitne osebe, katerim se žrtve zaupajo, ker se same pogosto ne želijo izpostaviti.
	3. Okrepiti mora aktivnosti za odkrivanje in prijemanje storilcev kaznivih dejanj s področja ilegalnih migracij, pri tem pa intenzivno ugotavljati tudi morebitne elemente trgovine z ljudmi.
	4. Posebno pozornost naj policija usmeri odkrivanju in preiskovanju kaznivih dejanj z veliko premoženjsko koristjo v škodo finančnih sredstev RS in Evropske unije (EU), zlasti na področjih, na katerih so korupcijska tveganja velika. Pri tem naj nadaljuje z aktivnim sodelovanjem tudi z evropskim delegiranim tožilcem.
	5. Zagotoviti mora ažurno vodenje t. i. forenzičnih evidenc (evidenco preiskav DNK, daktiloskopiranih oseb, fotografiranih oseb, fotorobotov, pogrešanih oseb in neidentificiranih trupel) z ustreznimi avtomatskimi kontrolami v informacijskem sistemu.[[4]](#footnote-4)
	6. Policija mora vzpostaviti takšno organizacijsko strukturo in funkcionalno avtonomnost Nacionalnega preiskovalnega urada, ki bo zagotavljala učinkovito izvajanje njegovih nalog na področju preiskovanja najzahtevnejših kaznivih dejanj.
	7. Zaradi porasta preiskovalnih opravil na področju digitalne forenzike, naj policija pripravi temelje za ustanovitev oddelkov za računalniško preiskovanje na policijskih upravah v Novi Gorici in Murski Soboti. Prouči naj tudi dosedanjo organiziranost teh oddelkov.[[5]](#footnote-5)
	8. Na področju kriminalističnega pridobivanja in vrednotenja informacij mora vodstvo policije izvesti ustrezne ukrepe za večjo učinkovitost in profesionalizacijo pridobivanja in vrednotenja informacij, ob upoštevanju ugotovitev delovne skupine, ki bo proučila učinke zadnje izvedene reorganizacije.[[6]](#footnote-6)
	9. Policija naj nadaljuje z vzpostavitvijo delovanja sistema ETIAS[[7]](#footnote-7) in ostalih aktivnostih s področja interoperabilnosti, skozi katerega se bo uvedlo elektronsko preverjanje vstopnih pogojev državljanov tretjih držav iz brezvizumskih držav v schengensko območje.
2. **Vzdrževanje javnega reda**
	1. Žrtvam nasilja v družini je policija dolžna nuditi vso potrebno zaščito od trenutka prijave nasilja dalje.[[8]](#footnote-8) Nadzor nad spoštovanjem ukrepa prepovedi približevanja določeni osebi, kraju ali območju (prepoved približevanja) mora izvajati na krajih, ki so določeni kot kraji ali območja prepovedi približevanja.[[9]](#footnote-9)
	2. Proučiti mora izsledke raziskave učinkovitosti ukrepa prepovedi približevanja, ki bo zaključena v letu 2023,[[10]](#footnote-10) in jih upoštevati pri svojem delu, usposabljanju policistov ter pri pripravi ustrezne zakonodaje.
	3. Policija naj prouči sodno prakso na področju javnih zbiranj, s poudarkom na izvedbi (ne)organiziranih javnih shodov ter ob upoštevanju usmeritev in obveznih navodil ministrice za notranje zadeve,[[11]](#footnote-11) ki temeljijo na stališčih Vrhovnega državnega tožilstva RS in Varuha človekovih pravic RS, in pripravi pobudo za spremembo zakona, ki ureja javna zbiranja.
	4. Do konca prvega trimesečja mora analizirati vzroke za zmanjšanje števila obravnavanih prekrškov po Zakonu o varstvu javnega reda in miru v zadnjih desetih letih za več kot
	30 % in ugotovitve upoštevati pri načrtovanju operativnega dela.
	5. Z namenom krepitve sistema spoterjev naj na podlagi večletnih izkušenj v prvem polletju posodobi usmeritve za delo policije z navijači,[[12]](#footnote-12) vključno s poenotenjem pogojev za delo policistov spoterjev.
3. **Zagotavljanje varnosti v cestnem prometu**
	1. Po sprejetju nove resolucije o nacionalnem programu varnosti cestnega prometa[[13]](#footnote-13) mora policija pripraviti akcijski načrt za realizacijo njenih nalog.
	2. Nadaljuje naj z usposabljanjem policijskih vodij in policistov na področju obravnave kaznivih dejanj s področja varnosti cestnega prometa.
	3. Policija naj spremlja razvoj in uvedbo novih prevoznih sredstev in sodobnejših načinov transporta[[14]](#footnote-14) ter poveča nadzor nad temi udeleženci v cestnem prometu in na drugih (ne)prometnih površinah, s ciljem zmanjšanja ogroženosti ranljivejših skupin udeležencev ter njihove lastne ogroženosti.
	4. S ciljem preprečitve daljših zastojev ob prometnih nesrečah na avtocestah, naj policija v sodelovanju z Družbo za avtoceste v RS pristopi k ugotavljanju in odpravi vzrokov za nastanek večurnih zastojev.[[15]](#footnote-15)
	5. Za ugotavljanje prisotnosti alkohola v organizmu, ki je še vedno eden izmed najpogostejših vzrokov prometnih nesreč, mora policija zagotoviti dosledno uporabo etilometrov[[16]](#footnote-16) ter odrejanje pridržanj skladno z določbami 24. člena Zakona o pravilih cestnega prometa.[[17]](#footnote-17)
4. **Vzdrževanje varnosti državne in zunanje schengenske meje ter preprečevanje nezakonitih migracij**
	1. Policija naj sočasno z odstranjevanjem ograje na meji redno spremlja in prilagaja operativne načrte varovanja državnih meja. Nadzor naj okrepi na območjih, ki pomenijo povečano tveganje za nedovoljene migracije, izvajanje policijskih nalog na meji pa naj prilagodi načinu, da se ne zmanjša občutek osebne varnosti lokalnega prebivalstva.
	2. Policija naj nadaljuje z ukrepi za vzpostavitev in delovanje sistema EES[[18]](#footnote-18) v okviru procesa zagotavljanja interoperabilnosti za evidentiranje prehodov državljanov tretjih držav na zunanjih mejah schengenskega območja. Načrtuje naj tudi strokovno pomoč policijskim enotam, da bo uvedba sistema čim manj vplivala na podaljšanje postopkov na mejnih prehodih.
	3. Vzpostaviti mora pogoje za avtomatiziran prenos podatkov iz nacionalnega sistema na EUROSUR.
	4. Policija naj v sodelovanju s pristojnim Direktoratom za migracije prouči ukrepe za racionalizacijo ponovnih postopkov s tujci, ki so prostovoljno zapustili azilni dom pred podajo vloge za mednarodno zaščito. Pri tem je policija dolžna zagotoviti individualno obravnavo tujcev, s ciljem identifikacije pomoči potrebnih oseb od oseb, ki zlorabljajo institut mednarodne pomoči.
	5. Nadaljuje naj z ukrepi iz Strategije dela in organizacije slovenske policije po vstopu Hrvaške v schengensko območje.[[19]](#footnote-19)
	6. Policija mora izvesti ustrezne ukrepe za odpravo pomanjkljivosti v odločbah o omejitvi gibanja in nastanitvi tujcev v center za tujce.[[20]](#footnote-20)
	7. Kot glavni koordinator za izvajanje Strategije skladnega upravljanja državne meje Republike Slovenije (IBM Strategija),[[21]](#footnote-21) je dolžna zagotoviti izvedbo vseh aktivnosti in ukrepov, opredeljenih s strategijo za leto 2023.
5. **Vzpostavitev soodgovornosti za zagotavljanje varnosti v lokalnih skupnostih**
	1. Policija naj, ob upoštevanju izsledkov posameznih raziskav,[[22]](#footnote-22) prenovi strategijo policijskega dela v skupnosti in usmeritve za preventivno policijsko delo s ciljem izboljšanja rezultatov preventivnega dela policije in odkrivanja kaznivih ravnanj v policijskem okolišu ter večjo prepoznavnost vodje policijskega okoliša v lokalni skupnosti. V strategiji naj tudi določi merljive kazalnike učinkovitosti.
	2. S ciljem boljše vidnosti policije in dviga občutka varnosti prebivalcev, mora intenzivirati delo policistov kolesarjev, zlasti v mestnih središčih.
6. **Vodenje in upravljanje policije, ki omogočata učinkovito organizacijo dela**
	1. Hiter tehnološki razvoj terja hiter odziv strokovnjakov na področju informatike in telekomunikacij na vseh področjih dela, zato naj policija prouči dosedanjo organiziranost teh policijskih enot in izvede ustrezne organizacijske ukrepe, s ciljem ažurne in učinkovite podpore policijskim enotam. Pristopi naj tudi k proaktivnemu digitalnemu usposabljanju policistov.[[23]](#footnote-23)
	2. Zaradi racionalizacije administrativnih opravil na področju obračuna stroškov dela ur in potnih stroškov, mora policija do konca leta zagotoviti prehod aplikacije ISPP v aplikacijo KADRIS.
	3. Nadaljuje naj z razvojem, popolnjevanjem in usposabljanjem pomožne policije, pri tem pa mora, v sodelovanju s pristojno službo ministrstva, do konca prvega polletja vzpostaviti ustrezno aplikacijo za evidentiranje in obračun opravljenega dela pomožnih policistov.[[24]](#footnote-24)
	4. V prvem polletju mora posodobiti in okrepiti strategijo na področju promocije zaposlovanja v policiji, ki bo omogočala zadostne človeške vire glede na kadrovske potrebe policije, in zagotoviti enotno izvajanje promocije za vse policijske enote na vseh organizacijskih ravneh.
	5. Policija je dolžna nadaljevati z aktivnostmi za vzpostavitev kariernega sistema, kot to določata 43. člen Zakona o nalogah in pooblastilih policije (ZNPPol), 22.č člen Kolektivne pogodbe za policiste[[25]](#footnote-25) ter stavkovni sporazum.[[26]](#footnote-26)
	6. Do konca prvega trimesečja naj pripravi celovit načrt kadrovske popolnitve policijskih enot,[[27]](#footnote-27) tudi Oddelka za tajno opazovanje II.[[28]](#footnote-28) Pri tem naj upošteva ugotovitve posameznih delovnih skupin, obstoječo kadrovsko problematiko, pričakovano število novih policistov, načrtovano organizacijo policije po vstopu Hrvaške v schengensko območje ter pretekle usmeritve in obvezna navodila ministrov.[[29]](#footnote-29)
	7. Policija mora nove usmeritve o obveščanju, poročanju in evidentiranju odklonskih ravnanj, pojavov in tveganj ter ukrepov za zagotavljanje notranje varnosti v policiji[[30]](#footnote-30) čim prej ustrezno implementirati v delo in nad njihovo uporabo izvajati ustrezen nadzor.
	8. Okrepiti mora aktivnosti za vzpostavitev evidenc zaradi opravljanja policijskih nalog in zagotavljanja notranje varnosti na podlagi 31.a člena ZODPol.[[31]](#footnote-31)
	9. Zagotoviti mora, da se podatki iz sistema GPS[[32]](#footnote-32) v službenih vozilih policije obravnavajo v skladu z njihovimi nameni oziroma zgolj iz upravičenih razlogov. Zagotavljanje racionalnejše izrabe delovnega časa ali skrivno sledenje zaposlenim ter drugi podobni nameni obravnave podatkov niso dopustni.[[33]](#footnote-33)
	10. Policija mora do konca prvega trimesečja sistemsko urediti (centralizirati) izvajanje postopkov za oblikovanje predlogov raziskovalnih tem in sodelovanje pri javnih razpisih Javne agencije za raziskovalno dejavnost RS za CRP ter vzpostaviti učinkovito spremljanje izvajanja in implementacije rezultatov projektov CRP, ki jih sofinancira.
	11. Nadaljuje naj opremljanje specializiranih enot za nadzor državne meje in policijskih postaj za izravnalne ukrepe z označenimi policijskimi vozili (belo-modro-rumenih), pri čemer mora biti v posamezni policijski enoti pretežni delež označenih vozil, zlasti pa mora zagotoviti njihovo uporabo.
7. **Krepitev ugleda policije**
	1. S ciljem odprave v nadzornih in pritožbenih postopkih ugotovljenih pomanjkljivosti in nepravilnosti, mora policija z aktivnostmi za izboljšanje poznavanja osnovnih policijskih pooblastil in komunikacijskih vrlin policistov in njihovih vodij.
	2. V primeru ugotovljenih nepravilnosti pri uporabi policijskih pooblastil v nasprotju s predpisi, mora ob upoštevanju načela sorazmernosti in individualne obravnave, dosledno ugotavljati objektivno in subjektivno odgovornost posameznikov ter izpeljati ustrezne delovnopravne in druge postopke, vključno s postopki za odvzem policijskih pooblastil na podlagi 61. člena ZODPol.
	3. S poročili in mnenji nadzornih mehanizmov (npr. Direktorata za policijo in druge varnostne naloge, Varuha človekovih pravic, Informacijskega pooblaščenca …) ter ugotovitvami v pritožbenih postopkih naj še naprej dosledno seznanja vse policiste. Zagotoviti mora stalno dostopnost poročil in mnenj tudi na Intranetu policije. Ugotovitve mora implementirati tudi v programe izobraževanj in usposabljanj.
	4. Ob upoštevanju 452.c člena ZKP in 18. člena ZNPPol mora policija zagotoviti, da so o izvajanju policijskih pooblastil proti otroku ali mladoletniku, o tem takoj obveščeni njihovi starši ali skrbnik. Če bi bilo obveščanje staršev ali skrbnika v nasprotju s koristmi otroka ali mladoletnika, je treba o postopku obvestiti pristojni center za socialno delo.
	5. Zaradi poteka Strategije razvoja muzejske dejavnosti slovenske policije 2019-2023[[34]](#footnote-34) naj policija pripravi novo strategijo s tega področja za obdobje 2024 do 2028.

**II.**

Policija naj pri pripravi načrta dela za leto 2023 opredeli kazalnike za uresničitev nalog. Pri določitvi ciljev in kazalnikov naj upošteva merila njihove merljivosti, primerljivosti in preverljivosti ter objektivne možnosti njihovega uresničevanja.

**III.**

Policija pošlje letni načrt dela v potrditev ministrici za notranje zadeve do 30. novembra 2022.

**IV.**

Te usmeritve in obvezna navodila začnejo veljati naslednji dan po vročitvi.

 Mag. Tatjana Bobnar

 ministrica

1. Dokument MNZ RS, št. 007-205/2022/7(141-02), 30. 6. 2022. [↑](#footnote-ref-1)
2. Zakon o kazenskem postopku (Uradni list RS, št. 176/21 – uradno prečiščeno besedilo in 96/22 – odl. US). [↑](#footnote-ref-2)
3. V zadnjih letih so aktualne različne pojavne oblike trgovine z ljudmi, med njimi tudi izkoriščanje prisilnega dela in kazniva dejanja v kibernetskem prostoru, pri čemer Slovenija ni bila zgolj tranzitna, ampak tudi ciljna država. [↑](#footnote-ref-3)
4. Potreben je prehod iz dela članov delovne skupine na avtomatizirano obdelavo podatkov. [↑](#footnote-ref-4)
5. V teh oddelkih policisti opravljajo tako naloge preiskovalcev, kot tudi naloge forenzikov, vsak sklop pa terja svojo »specializacijo«. [↑](#footnote-ref-5)
6. Spremembe v organizacijski strukturi so bile izvedene z Aktom o spremembah in dopolnitvah Akta o notranji organizaciji, sistemizaciji, delovnih mestih in nazivih v Policiji, št. 0100-4/2022/2 (1502-02), 21. 4. 2022. [↑](#footnote-ref-6)
7. European Travel Information and Authorization System. [↑](#footnote-ref-7)
8. Pri zagotavljanju storitev za žrtve nasilja v družini in intimnopartnerskih razmerjih naj upošteva tudi izsledke mednarodne raziskave IMPRODOVA, v kateri je sodelovala tudi slovenska policija in predstavlja enega od virov potrebne prenove in nadgradnje medsebojnega sodelovanja različnih institucij in nevladnih organizacij. [↑](#footnote-ref-8)
9. Direktorat za policijo in druge varnostne naloge je v proučenih primerih ugotovil, da se nadzori nad spoštovanjem izrečenega ukrepa prepovedi približevanja izvajajo tudi zgolj v telefonskem pogovoru z žrtvijo, kar z vidika zagotavljanja varnosti žrtve ni dopustno. [↑](#footnote-ref-9)
10. Policija je v letu 2021 v okviru CRP (razpis CRP 2020) naročila raziskavo učinkovitosti ukrepa prepovedi približevanja, ki jo izvaja Inštitut za kriminologijo. [↑](#footnote-ref-10)
11. Usmeritve in obvezna navodila št. 4/2022 (dokument MNZ, št. 0602-18/2022/2 (141-05), 28. 7. 2022 in št. 5/2022 (dokument MNZ, št. 0602-19/2022/1 (141-02), 9. 8. 2022). [↑](#footnote-ref-11)
12. Usmeritve za delo policije z navijači – spoterstvo, Ljubljana, februar 2014 (dokument Policije, št. 215-173/2013/15 (2112-07), 18. 2. 2014). [↑](#footnote-ref-12)
13. Zaradi poteka Resolucije o nacionalnem programu varnosti cestnega prometa za obdobje od 2013 do 2022 (Uradni list RS, št. 39/13) je na Ministrstvu za infrastrukturo v času priprave teh usmeritev že v pripravi nova resolucija za obdobje 2023 do 2030. [↑](#footnote-ref-13)
14. V zadnjih letih je ugotovljen množičen pojav novih prevoznih sredstev na področju električnih prevoznih sredstev in transportne robotike, kot so e-skiroji in e-rolke, e-monocikli, dvokolesni samouravnoteženi osebni transporterji (t. i. segwayi), v času epidemije pa se je enormno povečala hitra dostava prehrane z vsemi vrstami prevozov, pri čemer uporabniki teh prevoznih sredstev ogrožajo druge osebe (še posebej v peš conah). [↑](#footnote-ref-14)
15. Po podatkih Sektorja prometne policije Uprave uniformirane policije GPU so glavni vzroki daljših zastojev nesoglasja pri odvozu poškodovanih vozil in zapore ceste zaradi sanacij cestišča. [↑](#footnote-ref-15)
16. V letu 2022 je policija nabavila 20 novih etilometrov. [↑](#footnote-ref-16)
17. Zakon o pravilih cestnega prometa (Uradni list RS, št. 156/21 – uradno prečiščeno besedilo in 161/21 – popr.). [↑](#footnote-ref-17)
18. Entry/exit system. [↑](#footnote-ref-18)
19. Vstop Hrvaške v schengensko območje je vprašanje Sveta EU in je predmet soglasja vseh držav članic EU ob glasovanju in časovnica še ni znana. Po danih soglasjih bo Evropska komisija določila datum odprave kontrol na notranjih mejah Hrvaške. Strategija dela je v fazi potrjevanja pri vodstvu ministrstva. [↑](#footnote-ref-19)
20. Upravno sodišče RS v več primerih, zaradi pomanjkljivih izrekov in obrazložitev, odločb o omejitvi gibanja in nastaniti tujcev v center za tujce ni moglo preizkusiti, kar predstavlja absolutno bistveno kršitev določb postopka po Zakonu o splošnem upravnem postopku in pravice do enakega varstva pravic iz 22. člena Ustave RS. [↑](#footnote-ref-20)
21. Odlok o Strategiji skladnega upravljanja državne meje Republike Slovenije (IBM Strategija) (Uradni list RS, št. 162/2021). [↑](#footnote-ref-21)
22. Za razpis CRP 2017 je policija predlagala raziskovalno temo z naslovom Policija in pluralizacija policijske dejavnosti v Sloveniji: krepitev zavedanja lokalnih skupnosti za soodvisnost pri zagotavljanju varnosti med različnimi deležniki. Projekt z naslovom Policija in drugi deležniki zagotavljanja varnosti – vidiki pluralne policijske dejavnosti v lokalnih skupnostih je izvedla raziskovalna skupina Fakultete za varnostne vede Univerze v Mariboru v letih 2018-2020. Za razpis CRP 2022 pa je policija predlagala raziskovalno temo z naslovom Analiza uspešnosti izvajanja policijskega dela v skupnosti v Sloveniji in primerljivih državah Evropske unije ter širše. [↑](#footnote-ref-22)
23. Tehnološkemu razvoju mora slediti tudi nadgradnja znanja uslužbencev policije. Z ustreznim usposabljanjem in izpopolnjevanjem se lahko razbremeni posamezne strokovne službe (»kar je danes specialistično znanje, bo jutri lahko vsakodnevno opravilo«). [↑](#footnote-ref-23)
24. Ker pomožni policisti nimajo statusa javnih uslužbencev, ni ustrezne podlage za njihov vpis v MFERAC, zato policijske enote vse podatke že več let vodijo ročno. [↑](#footnote-ref-24)
25. Kolektivna pogodba za policiste (Uradni list RS, št. 41/12, 97/12, 41/14 in 22/16). [↑](#footnote-ref-25)
26. Stavkovni sporazum (Uradni list RS, št. 40/16). [↑](#footnote-ref-26)
27. Poleg predvidene reorganizacije Centra za kriminalistično obveščevalno dejavnost, Nacionalnega preiskovalnega urada in Uprave avtocestne policije, bo policija morala kadrovsko popolniti tudi nekatere novoustanovljene policijske enote, kot so Oddelek za kakovost in razvoj NFL, PP Ivančna Gorica, PP Ljubljana Polje ipd. [↑](#footnote-ref-27)
28. Ustanovljen je bil z Aktom o spremembah in dopolnitvah Akta o notranji organizaciji, sistemizaciji, delovnih mestih in nazivih v Policiji, št. 0100-1/2021/2 (1502-04), 12. 3. 2021, vendar ni bil kadrovsko popolnjen. [↑](#footnote-ref-28)
29. Dokument DPDVN, št. 0602-16/2018/3 (141-02), 23. 5. 2018. [↑](#footnote-ref-29)
30. Po podatkih SGDP GPU bodo usmeritve predvidoma izdane do konca leta 2022. [↑](#footnote-ref-30)
31. Zakon o spremembah in dopolnitvah Zakona o organiziranosti in delu v policiji - ZODPol-G (Uradni list RS, št. 172/2021). [↑](#footnote-ref-31)
32. Sledilne naprave z uporabo globalnega sistema pozicioniranja (ang. Global Positioning System, kratica: GPS). [↑](#footnote-ref-32)
33. Več o tem: Smernice o uporabi GPS sledilnih naprav in varstvu osebnih podatkov (vir: spletna stran Inform. pooblaščenca, <https://www.ip-rs.si/fileadmin/user_upload/Pdf/smernice/GPS_smernice_net_.pdf>). [↑](#footnote-ref-33)
34. Strategija razvoja muzejske dejavnosti slovenske policije 2019–2023 št. 621-8/2018/1 z dne 8. oktobra 2018. [↑](#footnote-ref-34)